VM-helten Rung: – Vet jeg har mer inne
– Jeg vet jeg har mer inne i forhold til 100 meter fri. Der har jeg presset tider ganske hardt på trening, og håper det kommer ut i senere mesterskap, sier gulljenta bare minutter etter hun landet på Gardermoen mandag ettermiddag. Hun rakk å ta en prat med VG mens hun ventet på bagasjen. Den inneholdt en solid medaljefangst for Stavanger-jenta. – Dette var første mesterskap hvor jeg tok medaljer i alle øvelsene jeg stilte i, sier hun. Og for ordens skyld: 100 meteren Rung viser skuffet til, endte med sølv. BAKGRUNN: Rung tok fire gull, én sølv og én bronseLikevel er 25-åringen godt fornøyd med mesterskapet. – De siste to dagene gikk definitivt best. Avslutningen på mesterskapet gikk bra, men jeg skulle ønske starten gikk bedre med tanke på tidene mine, sier hun, og føler seg trygg på at det løsner frem mot denne periodens største mål: Paralympics i Rio neste sommer. Der har hun ambisjon om å forsvare de to gullene fra London i 2012. Først og fremst er hun glad for å ha vært med å sikre Norge to plasser til Rio-lekene. For egen del dreier det seg nå om å innlede den viktigste delen av treningsperiodene mot lekene. – Jeg opplevde i London at til et OL så skjer det noe med alle nasjonene. Alle ligger på leir i seks måneder i forkant. I VM nå opplevde nasjoner at det ikke var mange verdensrekorder. De har brukt dette tredje året siden OL til et siste mengdeår før det virkelig begynner mot Rio, sier hun.Men før den tid skal gulljenta slappe av hjemme med familie og venner i Stavanger. – Jeg reiser så mye ellers i året at jeg skal nyte det å være hjemme en stund nå, sier hun. Sarah Louise Rung har svømt siden hun var liten, men ble i 2008 ble lam fra livet og ned etter en mislykket operasjon. Hun valgte likevel å fortsette svømmekarrieren. Rung har de siste årene håvet inn priser under Idrettsprisen. Sist ble hun blant annet kåret til årets forbilde. Etter mange nedturer for norsk handikapidrett de siste årene er det godt å konstatere at Norge nå gjør sitt beste VM på 20 år. I tillegg til at Sarah Louise Rung håver inn gull og glitter, har også Andreas Bjørnstad (sølv) og Ingrid Thunem (bronse) tatt medaljer. – Det ser bra ut med tanke på Rio, sier trener Morten Eklund til VG.
Etter fire gull, én sølv og én bronse var det fortsatt noe Sarah Louise Rung (25) var skuffet over etter det knallsterke mesterskapet i Skottland.